ઘાટકોપર (વેસ્ટ)ની કામા લેનમાં રહેતી ત્રણ મહિનાની દીકરીની ૨૭ વર્ષની મમ્મી અંકિતા મયંક ચરલા રવિવારે સવારે સાડાસાત વાગ્યે તેની રૂમમાં બેભાન હાલતમાં પંખા પર લટકતી જોવા મળતાં ઘાટકોપરના જૈન સમાજમાં તથા કચ્છી વાગડ વીસા ઓસવાળ જૈન સમાજમાં દિવાળીના તહેવાર દરમ્યાન ખળભળાટ મચી ગયો હતો. અંકિતાના પપ્પાએ ઘાટકોપર પોલીસ-સ્ટેશનમાં સાસુ-સસરા તથા પતિ વિરુદ્ધ તેઓ અંકિતાને શારીરિક અને માનસિક ત્રાસ આપતાં હોવાની ફરિયાદ નોંધાવી હતી. અંકિતા ગઈ કાલ સુધી વિદ્યાવિહારમાં આવેલી કોહિનૂર હૉસ્પિટલમાં બેભાન હાલતમાં જ છે. આવી પરિસ્થિતિમાં અંકિતાની ત્રણ મહિનાની દીકરી વંશીની જવાબદારી તેનાં પંચાવન વર્ષનાં દાદી પર આવી ગઈ છે.